A4-0366/98

Päätöslauselma komission tiedonannosta «Maailmanlaajuistuminen ja tietoyhteiskunta: Vahvemman kansainvälisen koordinaation tarve» (KOM(98)0050 - C4-0153/98)

Euroopan parlamentti, joka

- ottaa huomioon komission tiedonannon (KOM(98)0050 - C4-0153/98) ja siihen sisältyvän aloitteen Internetiä koskevasta peruskirjasta,

- ottaa huomioon tiedonannon neuvostolle «Internetin hallintaan liittyvät kansainväliset toimintaperiaatteet» (KOM(98)0111),

- ottaa huomioon komission tiedonannon neuvostolle ja Euroopan parlamentille «Internetin hallinta - Internetin nimien ja osoitteiden hallinnointi - Euroopan komission analyysi ja arvio Yhdysvaltain kauppaministeriön valkoisesta kirjasta» (KOM(98)0476),

- ottaa huomioon talous- ja raha-asioita sekä teollisuuspolitiikkaa käsittelevän valiokunnan mietinnön ja kulttuuri-, nuoriso- ja koulutusasioita sekä tiedotusvälineitä käsittelevän valiokunnan, oikeusasioita ja kansalaisten oikeuksia käsittelevän valiokunnan sekä taloudellisten ulkosuhteiden valiokunnan lausunnot (A4-0366/98),

A. ottaa huomioon Internetin ja sähköiseen kaupankäyntiin liittyvän tekniikan ja sovelluksien käyttäjien määrän valtavan kasvun,

B. ottaa huomioon, että esteet sähköisen kaupankäynnin tasapainoiselle kehitykselle ovat luonteeltaan pikemminkin oikeudellisia kuin teknisiä, että tietoyhteiskunnan maailmanlaajuisen luonteen vuoksi ne ovat ennen kaikkea kansainvälisiä ja että eurooppalaiset yritykset ja rahoituslaitokset tarvitsevat mahdollisimman vankan ja kattavan oikeudellisen viitekehyksen parantaakseen asemaansa ja kilpailukykyään kansainvälisellä tasolla,

C. ottaa huomioon, että EU:n jäsenvaltioissa, Yhdysvalloissa ja muualla maailmassa on jo käynnistetty monia Internetiä ja sähköistä kaupankäyntiä koskevia lainsäädännöllisiä aloitteita, mikä saattaa johtaa lainsäädäntöjen erilaisuuteen ja ristiriitaisuuteen kuluttajien, yritysten ja koko tietoyhteiskunnan kehityksen vahingoksi,

D. ottaa huomioon USA:n hallituksen helmikuussa 1998 julkaiseman kehityssuunnitelman Internetin tulevasta organisoimisesta, Internetin hallinnan «vihreän kirjan», jossa esitetään useita perusratkaisuja Internetin hallinnoimiseksi tulevaisuudessa sekä yksityiskohtaisia ehdotuksia Internetin nimien jakamisesta ja rekisteröimisestä,

E. ottaa huomioon, että verkon välityksellä tapahtuvaan viestintään ja on line -vuorovaikutukseen liittyvä teknologia on vielä nopean kehityksen vaiheessa, ja näin ollen lainsäädännössä olisi sovellettava asianmukaisesti ajoitettua mutta kuitenkin maltillista ja joustavaa lähestymistapaa, jotta uusien teknologioiden kehitystä ei tukahduteta heti alkuunsa,

F. panee merkille yhteisön televiestinnän yhdenmukaistamisen ja vapauttamisen alalla toteuttamien toimien laajuuden, ja katsoo, että kyseisiä toimia on jatkettava ripeään tahtiin; suhtautuu myös myönteisesti komission vihreään kirjaan televiestinnän, tiedotusvälineiden ja tietotekniikan lähentymisestä sekä aloitteisiin, jotka koskevat sähköistä kaupankäyntiä, mukaan luettuina ehdotus palveluista, joiden saatavuus on ehdollista, ehdotus direktiiviksi eräitä tietoyhteiskunnan tekijänoikeutta ja siihen liittyviä oikeuksia koskevista näkökohdista ja ehdotus direktiiviksi digitaalisista allekirjoituksista ja aloite Internetin osoitenimien hallinnoinnista;

1. Tukee painokkaasti komission ehdotusta kansainväliseksi Internetiä ja sähköistä kaupankäyntiä koskevasta aloitteeksi;

2. Kannattaa Bonnin ministerikokouksen (6. - 8. heinäkuuta 1997) loppujulistuksessa esitettyjä periaatteita ohjeena hallitusten toimille tällä alalla;

3. Pitää tärkeänä, että yritykset ja kuluttajajärjestöt otetaan mukaan näiden oikeudellisten ongelmien pohdintaan ja ratkaisujen etsintään, mutta korostaa sitä, että viranomaiset - ja varsinkin oikeusviranomaiset - ovat vastuussa demokraattisesta lainmukaisuudesta ja yleisen edun suojelemisesta;

4. Antaa komissiolle seuraavat suositukset:

a) Internetiä koskeva aloite voitaisiin toteuttaa «Internetiä koskevana peruskirjana», asiakirjana, johon sisältyisi kansainvälisesti sovittuja oikeudellisesti ei-sitovia tavoitteita ja periaatteita, joilla pyritään Internetin hallinnan sääntelyn yksinkertaistamiseen ja jotka ovat yhdenmukaisia muun muassa suojaa, turvallisuutta, luotettavuutta, yksityisyyttä, lainkäyttöä, vastuuvelvollisuutta, verotusta, tekijänoikeuksia ja tietosuojaa koskevien periaatteiden kanssa, pyrkien mahdollisimman suureen rajat ylittävään yhteentoimivuuteen;

b) Internet-aloitteen tärkeimpinä tavoitteina olisi oltava

i) eurooppalaisten yritysten ja rahoituslaitosten osallistumisen helpottaminen sähköisen kaupankäynnin ja pankkitoiminnan tarjoamiin mahdollisuuksiin maailmanmarkkinoilla

ii) kuluttajien etujen huomioon ottamisen varmistaminen

iii) sen välttäminen, että Euroopan yhtenäismarkkinoiden sisä- tai ulkopuolella harjoitettaisiin ennenaikaista ja ristiriitaista sääntelyä, mikä estäisi sähköisen kaupankäynnin kehityksen tai vaarantaisi sähköisen pankkitoiminnan ja kaupankäynnin turvallisuuden;

c) «Internetiä koskevan peruskirjan» olisi oltava ei-sitova, monenvälinen sopimus; sen olisi oltava avoin kehitykselle, koska on todennäköistä, että teknologian edistyminen tuo mukanaan muutoksia Internetin mahdollisuuksiin ja käyttöön;

d) peruskirjassa olisi tunnustettava oikeus käyttää Internetiä ja mahdollisuuksien mukaan taattava Internetin avoin luonne;

e) peruskirja ei saisi muuttaa tai rajoittaa kilpailulainsäädäntöä;

f) peruskirja ei saisi kumota eurooppalaisia periaatteita «yleisestä edusta», jotka ovat yleisesti hyväksyttyjä yhtenäismarkkinoiden säännöstössä, mikä merkitsee uusien teknologioiden käytön suuntaamista sellaisiin aloihin, jotka todennäköisesti luovat elinkykyisiä markkinoita, esim. Internetissä tapahtuva sähköinen kaupankäynti, sekä lisäksi suuntautumista yleishyödyllisiin verkostoihin koulutuksen, ammattikoulutuksen ja terveyden alalla;

g) komission olisi pyrittävä saamaan aikaan kansainvälinen yhteisymmärrys peruskirjasta tekemällä läheistä yhteistyötä yhdysvaltalaisten kumppaneiden kanssa sekä poliittisella tasolla että liike-elämässä; yhteistyötä olisi kuitenkin tehtävä myös muiden maiden kuin Yhdysvaltain kanssa;

h) peruskirjan laatimisessa olisi noudatettava markkinavetoisuuden periaatetta, jotta teollisuus voi täysimääräisesti osaltaan edistää sähköisen kaupankäynnin esteiden tunnistamista ja poistamista;

i) komission Brysselissä 29. kesäkuuta 1998 järjestämän ensimmäisen yleiskokouksen toimien seurauksena peruskirjan hahmottelu on organisoitava ja toteutettava kahdella tasolla: alan johtavien yritysten välisellä vuoropuhelulla olisi saatava aikaan tietämys ja sitoutuneisuus sähköisen kaupankäynnin kaikkien teknisten esteiden poistamiseksi; poliittisten instituutioiden johdolla ja tuella määritellään Internetiä koskevan peruskirjan tavoitteet ja annetaan sille demokratian periaatteiden mukainen legitimiteetti;

j) komission olisi mahdollisuuksien mukaan jaettava eri alueilla tapauskohtaista vastuuta kansainvälisten elinten, kuten WTO:n ja WIPO:n kanssa, eikä luotava niiden ulkopuolisia uusia kansainvälisiä viranomaisia; on kuitenkin tunnustettava, että tietyillä sähköiseen kaupankäyntiin liittyvillä alueilla saatetaan tulevaisuudessa tarvita erityisjärjestelyjä niiden teknisistä ominaisuuksista ja innovatiivisesta luonteesta johtuen;

k) toteaa, että rajat ylittävä etätyö on erityisen ongelmallista, ja katsoo, että etätyötä varten on luotava toimivaltaisella kansainvälisellä foorumilla asianmukaiset oikeudelliset mekanismit mahdollisten riitojen ratkaisemiseksi ja päätettävä, mitä työlainsäädäntöä voidaan kulloinkin soveltaa;

l) komission on vastattava USA:n hallituksen ehdotuksiin Internetin hallinnasta noudattamalla Internetin kehitystä edistävän kansainvälisen yhteistyöjärjestön (Internet Society) kansainvälisen erikoiskomitean hyväksymiä kansainvälisen koordinaation periaatteita ja osallistuttava Internetin domain-osoitejärjestelmän ja kansainvälisten rekisteröinti- ja riitojensovitteluelinten uudelleenjärjestelyyn avoimen ja tasavertaisen Internetin käytön varmistamiseksi, yksityiselämän kunnioittamisen varmistamiseksi ja USA:n vahingollisen «toimivallan» välttämiseksi koko Internetissä;

m) kansainvälisen peruskirjan laatiminen ei saisi hidastaa tai estää komission aloittamaa televiestintäalan sääntelyn uudistamis- ja vapauttamiskehitystä;

n) peruskirja ei saisi korvata vaan nopeuttaa erityislainsäädännön luomista sellaisilla erittäin tärkeillä aloilla kuten digitaaliset allekirjoitukset, salaus, verotus, vastuuvelvollisuus, Internetin kautta leviävän rikollisuuden torjuminen ja Internetin nimien hallinnointi;

o) komission olisi otettava Euroopan parlamentti mukaan peruskirjaan liittyvään toimintaan ja parlamentille tulisi tiedottaa «Global Business Dialoguen» edistymisestä; Euroopan parlamentin jäseniä olisi kannustettava osallistumaan kansainväliseen keskusteluun ulkopuolisten parlamenttien välisten valtuuskuntien kautta;

5. Kehottaa puhemiestään välittämään tämän päätöslauselman komissiolle ja neuvostolle.